b'\n_START_ARTICLE_\nSoundgarden\n_START_SECTION_\nBandets historie\n_START_PARAGRAPH_\nSoundgarden blev dannet i 1984 af Chris Cornell, der fungerede som trommeslager og forsanger og Hiri Yamamoto, der spillede bas. Bandet blev opkaldt efter en kunstinstallation ved navn "The Sound Garden" placeret n\xc3\xa6r ved Magnuson Park. Kim Thayil kom kort efter til p\xc3\xa5 guitar. _NEWLINE_Efter ganske kort tid blev bandet udvidet med Scott Sundquist p\xc3\xa5 trommer, s\xc3\xa5 Chris Cornell kunne koncentrere sig fuldt ud om sangen. _NEWLINE_I 1986 forlod Sundquist bandet, og Matt Cameron erstattede ham. Bandet udsendte EP\'en Screaming Life i 1987 og Fopp-EP\'en i 1988. Numrene samledes senere i f\xc3\xa6llesskab p\xc3\xa5 opsamlingen Screaming Life/Fopp i 1990._NEWLINE_Selvom flere st\xc3\xb8rre pladeselskaber var interesserede i at tegne kontrakt, indgik Soundgarden i samarbejde med SST Records, og udgav det grammynominerede album Ultramega OK i 1988. I 1989 udgav de deres f\xc3\xb8rste album p\xc3\xa5 en st\xc3\xb8rre label, Louder Than Love, der blev udgivet p\xc3\xa5 A&M Records. Efter udgivelsen besluttede Yamamoto at forts\xc3\xa6tte p\xc3\xa5 college, og han blev derfor erstattet, f\xc3\xb8rst i en kort overgang af Jason Everman, den tidligere guitarist i Nirvana, men siden permanent erstattet af Ben Shepherd._NEWLINE_Bandet udsendte herefter Badmotorfinger i 1991, et album, der havde forholdsvis stor succes, men blev ganske overskygget af Nirvanas Nevermind-album. Samtidig bragte Nirvanas pludselige ber\xc3\xb8mmelse dog en stor opm\xc3\xa6rksomhed p\xc3\xa5 hele Seattle-scenen, og flere af Soundgardens numre kom derfor p\xc3\xa5 MTV. Bandet tog p\xc3\xa5 turn\xc3\xa9 med Guns N\' Roses._NEWLINE_I 1994 udkom Soundgardens gennembrudsalbum Superunknown, der indeholdt fire numre, der allerede havde v\xc3\xa6ret udgivet som singler; Black Hole Sun, Spoonman, The Day I Tried to Live og Fell on Black Days. Superunknown indeholdt meget af nyskabelsen fra de tidligere albums, mens numrene var mere radiovenlige end de tidligere udgivelser. Teksterne p\xc3\xa5 albummet var generelt m\xc3\xb8rke og omhandlede emner som stofmisbrug, selvmord og depression. Flere af numrene var inspireret af mellem\xc3\xb8stlig og indisk musik._NEWLINE_Bandets sidste album var 1996-albummet \'Down on the Upside, et album, der var v\xc3\xa6sentligt mindre h\xc3\xa5rdtpumpende end de tidligere albums. Soundgarden forklarede, at de ville fors\xc3\xb8ge at udvikle andre lydbilleder end det, de var blevet kendte p\xc3\xa5. Gruppens interne uenigheder omkring dette lydskifte var dog efter sigende ganske voldsomme ._NEWLINE_Uoverensstemmelserne voksede i l\xc3\xb8bet af promotion-touren, der fulgte efter albummets udgivelse. Ved turn\xc3\xa9ens afslutning i Honolulu, Hawaii smed Shephard guitaren og udvandrede fra scenen. Bandet forlod scenen, og Chris Cornell m\xc3\xa5tte alene g\xc3\xa5 tilbage p\xc3\xa5 scenen for at give et ekstranummer  I april 1997 tilkendegav bandet, at de gik i opl\xc3\xb8sning, og bandets sidste udgivelse, opsamlingsalbummet A-Sides udkom i efter\xc3\xa5ret 1997._NEWLINE_Cornell udgav i 1999 soloalbummet Euphoria Morning, og dannede senere bandet Audioslave med tidligere medlemmer af Rage Against the Machine. Cameron turnerede med Pearl Jam og blev optaget i bandet som permanent medlem. Thayil sluttede sig sammen med Dead Kennedys tidligere forsanger Jello Biafra, den tidligere Nirvana-bassist Krist Novoselic og trommeslageren Gina Mainwal til et enkelt show som en del af modstanden mod WTO i forbindelse med WTO-konferencen i Seattle 1999. I september 2017 fortalte trommeslager Matt Cameron Billboard, at han og de andre overlevende medlemmer af Soundgarden endnu ikke havde truffet beslutning om bandets fremtid efter Cornells d\xc3\xb8d. Han blev citeret og sagde: "Jeg tror ikke, vi er klar til at sige noget andet end ... Kim og Ben og jeg er helt sikkert klar over, hvor meget vores fans g\xc3\xb8r ondt, og vi er helt sikkert ondt lige der sammen med dem. Men vi er ekstremt private mennesker, og vi behandler stadig vores sorg p\xc3\xa5 vores egen m\xc3\xa5de og p\xc3\xa5 vores egen tid. Men vi t\xc3\xa6nker absolut p\xc3\xa5 vores fans og elsker dem meget. "'